Woedende aanhangers van 'Binnelanders' voel bedrieg | Maroela Media
Só is die geleentheid op Facebook geadverteer.
Die Celeb Ontmoet en Kuier-geleentheid sou op Saterdag 25 Mei by Back to the Roots in Hartbeespoort gehou word. Kaartjies is teen R160 elk verkoop en sou 'n ete insluit. 'n Kontantkroeg en dansvloer sou beskikbaar wees. Mense kon net deur WhatsApp plek bespreek en net 300 kaartjies was beskikbaar.
Die geleentheid is nou gekanselleer en volgens 'n inskrywing van Binnelanders aan Binnelanders Stereo op Facebook, moet die slegte nuus ongelukkig met aanhangers gedeel word dat die geleentheid, wat onafhanklik van Binnelanders gereël is, afgestel is.
"Verteenwoordigers van Dandelion Kunste en/of Reinier A. Du Plessis kan gekontak word in verband met die terugbetaling van kaartjies wat reeds gekoop is," lui die inskrywing.
Volgens verskeie aanhangers is die geleentheid gereël deur Xavier van Vliet van Dandelion Kunste. Klagte van bedrog is glo teen hom by die polisie op Vanderbijlpark, Meyerton, Springs, Benoni en Randfontein ingedien.
Dandelion Kunste se Facebook-blad bevat geen inligting oor die geleentheid of waar om jou geld terug te kry nie, maar daar is enkele kommentare op die blad van iemand wat ingeloop is. Van Vliet se Facebook-blad bevat geen inligting nie en daar is ook geen inskrywings op Du Plessis se blad wat met die geleentheid verband hou nie.
Van Vliet en Dandelion Kunste het nie op boodskappe op Facebook Messenger gereageer om hul kant van die saak te stel nie. Du Plessis het egter laat weet dat hy niks met die aangeleentheid te doen het nie.
Die nommer vir Dandelion Kunste wat op die bemarkingsmateriaal gegee is, dui net aan 'n mens moet later weer bel omdat die intekenaar nie beskikbaar is nie en 'n WhatsApp-boodskap na die nommer is nie gelees nie. Inligting op die Facebook-blad dui aan die persoon sedert 4 Januarie 2011 'n direkteur van Dandelion Arts and Crafts is, by Unisa gestudeer het en in Vanderbijlpark bly.
Dit is blykbaar nie die eerste keer dat mense woedend is vir Van Vliet nie. 'n Facebook-soektog wys dat verskeie mense op soek is na hom en nie net oor die Binnelanders-geleentheid nie. 'n Pandjieswinkel soek ook na hom en verskeie mense waarsku dat hy mense inloop wat "sagte teikens" is. Hy verkoop ook glo Yorkies wat hy "gekoop" het maar nie voor betaal het nie.
Ander inskrywings beweer dat hy goedere op Facebook te koop aanbied en nadat mense betaal het, nie die goedere lewer nie. In 2016 was mense, wat Afrikaans is Groot en die nasionale rolbalkampioenskap in Pretoria wou bywoon, na bewering ook deur Van Vliet ingeloop wat verblyf in die Kwikstertjie-gastehuis geadverteer het. Die gastehuis het nie bestaan nie.
Bedrog in SA is iets alledaags. Hoe groter die bedrag hoe minder kom jy iets oor.
Die spelling op die plakaat is so afgryslik, dis 'n belediging!
Hoe stupid is onse boere!
Ek is bly ek is nie deel van die woedende verslaafde sepiekykers nie. Het nog nie een dag my tyd gemors om daarna te kyk nie. Hou my met beter ontspanning en proaktiewe sake besig wat gesond is vir liggaam en veral die siel.